Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2022/C 234/08)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Chianti Classico”

ES Nr.: PDO-IT-0108-AM03 — 20.3.2019

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consorzio olio DOP Chianti Classico (Ar ACVN “Chianti Classico” apzīmētās eļļas konsorcijs), adrese: via Sangallo, 41, loc. Sambuca, Tavernelle Val di Pesa (FI).

Minētais konsorcijs atbilst ministrijas 2013. gada 14. oktobra Dekrēta Nr. l2511 13. panta 1. punkta prasībām.

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☐ Izcelsmes apliecinājums

☒ Ražošanas metode

☒ Saikne

☒ Marķējums

☒ Laišana tirgū; iepakojuma veidi; pārbaudes.

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

— Tiek ierosinātas dažas izmaiņas produkta specifikācijas 10. punktā un vienotā dokumenta 3.2. punktā.

Šis grozījums attiecas uz neapstrādātas augstākā labuma olīveļļas, kas apzīmēta ar ACVN “Chianti Classico”, ķīmisko novērtējumu. Konkrētāk, ir svītrots analītiskais rādītājs attiecībā uz ekstinkcijas koeficientu ultravioletajā spektra daļā un kopējo polifenolu analītiskais rādītājs, iekļauts biofenolu ar zemu molekulmasu analītiskais rādītājs, un alfa-tokoferolu analītiskais rādītājs ir aizstāts ar kopējā tokoferolu satura analītisko rādītāju.

Tāpēc pašreizējā redakcija:

“Ķīmiskais novērtējums:

a) skābums (izteikts oleīnskābē): ≤ 0,5 %;

b) maksimālais peroksīda skaitlis: 12 (mekv. skābekļa);

c) ekstinkcijas koeficients ultravioletajā spektra daļā K232 [ar viļņa garumu 232 nm]: zemāks par vai vienāds ar 2,1, bet K270 [ar viļņa garumu 270 nm]: zemāks par vai vienāds ar 0,2;

d) oleīnskābes saturs: > 72 %;

e) kopējais CMP (fenola antioksidantu) saturs: augstāks par 150 ppm;

f) kopējais tokoferolu saturs: augstāks par 140 ppm.”,

ir jāaizstāj ar šādu:

“Ķīmiskais novērtējums:

a) skābums (izteikts oleīnskābē): ≤ 0,5 %;

b) maksimālais peroksīda skaitlis: 12 (mekv. skābekļa);

c) oleīnskābes saturs: > 72 %;

d) kopējais polifenolu saturs: augstāks par 150 ppm;

e) alfa-tokoferolu saturs: augstāks par 140 ppm.”

Uzskatām, ka analītisko rādītāju attiecībā uz ekstinkcijas koeficientu ultravioletajā spektra daļā var svītrot.

Šā rādītāja analīze tiek veikta, lai noteiktu K270 un K232 vērtību.

K270 vērtība ir noderīga, lai atklātu rektificētas eļļas klātbūtni neapstrādātā eļļā, jo, ja šāda krāpniecība ir notikusi, K270 vērtība palielinās.

Pēc gadiem ilgām pārbaudēm šāda veida krāpniecību attiecībā uz Itālijas eļļām, kas apzīmētas ar ACVN un/vai AĢIN, var pārliecinoši izslēgt, tāpēc dodam priekšroku šā analītiskā novērtējuma aizstāšanai ar citām noderīgākām metodēm, ar kurām aizsargāt ar ACVN “Chianti Classico” apzīmēto eļļu un palielināt tās vērtību.

K232 sniedz kvalitatīvu informāciju par eļļas oksidācijas pakāpi, un, palielinoties eļļas vecumam, šī vērtība pieaug.

Uzskatām — un arī, lai izvairītos no papildu izmaksu sloga ražotājiem, — ka šo informāciju apmierinoši sniedz peroksīda vērtības analīze.

Tāpēc šo grozījumu mērķis ir padarīt kvalitatīvāku analītisko informāciju par eļļu, kas apzīmēta ar ACVN “Chianti Classico”, nepalielinot izmaksas.

Attiecībā uz precizējumu par polifenolu kopējo daudzumu — ierosinām svītrot atsauci uz Milānas eksperimentālās stacijas izstrādāto analīzes metodi, jo šī metode vairs netiek izmantota un visās Itālijas laboratorijās, kas pilnvarotas sertificēt ar ACVN apzīmētās eļļas, tiek izmantota identiska, akreditēta metode.

Biofenolu ķīmiskā analīze sniedz informāciju, kura, kā tagad zinām, ir ļoti svarīga patērētājam, jo ļauj saprast ar ACVN “Chianti Classico” apzīmētās eļļas patieso vērtību.

Vispārīga tokoferolu (vitamīnu) analīze, kura parāda šo savienojumu kopējo daudzumu eļļā, ir aizstāta ar alfa-tokoferolu, t. i., viena no tokoferoliem, kas parasti atrodas eļļā, analīzi.

Šis parametrs ir piemērotāks un nozīmīgāks, jo alfa-tokoferols vien veido aptuveni 90–95 % no kopējā tokoferolu daudzuma eļļā, un tam ir visaugstākā bioloģiski aktīvā ietekme. Tāpēc, saglabājot minimālo 140 ppm robežvērtību, bet norādot, ka tā attiecas tikai uz alfa-tokoferolu, mēs parādām, ka eļļā ir lielāks kopējais vitamīnu saturs (pārējie ir gamma-tokoferols, delta-tokoferols un beta-tokoferols).

Ģeogrāfiskais apgabals

— Ģeogrāfiskais apgabals nav mainījies. Šis grozījums attiecas uz produkta specifikācijas 3. punktu un vienotā dokumenta 4. punktu. Ar minēto specifikācijas punktu īsteno noteikumus, kuri paredzēti 2019. gada 26. novembra Reģionālajā likumā Nr. 63, ar ko nodibina Barberino-Tavernelle pašvaldību, kura izveidota, apvienojot Barberino Val di Elsa un Tavernelle Val di Pesa pašvaldības.

Tāpēc pašreizējā redakcija:

“Chianti Classico eļļas ražošanas apgabals aptver šādus administratīvos apgabalus Sjēnas un Florences provincē: Castellina in Chianti, Gaiole in Chianti, Radda in Chianti un Greve in Chianti visa teritorija, kā arī noteiktas daļas no Barberino Val d’Elsa, Castelnuovo Berardenga, Poggibonsi, San Casciano in Val di Pesa un Tavarnelle Val di Pesa municipālajiem apgabaliem.”,

ir jāaizstāj ar šādu:

“Eļļas “Chianti Classico” ražošanas apgabals aptver šādu pašvaldību administratīvo teritoriju Sjēnas [Siena] un Florences [Firenze] provincē: Castellina in Chianti, Gaiole in Chianti, Greve in Chianti un Radda in Chianti pilnībā, bet Barberino-Tavarnelle, Castelnuovo Berardenga, Poggibonsi un San Casciano in Val di Pesa — daļēji.”

Ražošanas metode

— Ir grozīts specifikācijas 2. punkts un vienotā dokumenta 3.2. punkts. Papildus tam šajā punktā sniegtā informācija ir pārcelta uz vienotā dokumenta 3. punktu, kur tā ir iederīgāka.

Redakcija

““Chianti Classico” neapstrādātai augstākā labuma olīveļļai jābūt ražotai no reģistrētās plantācijās audzētām olīvām tādā proporcijā, lai tajā vismaz 80 % būtu izmantotas Frantoio, Correggiolo, Moraiolo un Leccino šķirnes (pa vienai vai kopā) un ne vairāk par 20 % — citas vietējās šķirnes, kurām tomēr jābūt ierakstītām Toskānas olīvkoku dīgļplazmas reģistrā.”

ir jāaizstāj ar šādu:

“Eļļai “Chianti Classico” jābūt ražotai tikai no tādām olīvām, kas iegūtas no olīvkokiem, kuri atrodas produkta specifikācijas 3. punktā noteiktajā ģeogrāfiskajā apgabalā un ierakstīti reģistrā. Vismaz 80 % augu jebkurā saimniecībā ir jāpieder pie šķirnes “Frantoio”, “Correggiolo”, “Moraiolo”, “Leccino”, “Leccio del Corno” (pie vienas vai vairākām no tām, vai visām), un ne vairāk kā 20 % olīvu var piederēt pie citām vietējām šķirnēm, kurām vienmēr jābūt reģistrētām Toskānas olīvkoku dīgļplazmas reģistrā”.

Šis precizējums ir ierosināts, lai skaidrāk norādītu, ka ir atļauts reģistrēt zemesgabalus, kas apstādīti ar vienu olīvkoku šķirni, pat ja tā nav kāda no galvenajām šķirnēm (“Frantoio”, “Correggiolo”, “Leccino”, “Moraiolo”). Lai nodrošinātu atbilstību produkta specifikācijai, vismaz 80 % koku atsevišķās olīvu audzēšanas saimniecībās kopumā jāpieder pie galvenajām šķirnēm. Tāpēc ar ACVN “Chianti Classico” apzīmētā produkta olīvkoku reģistrā ir iespējams ierakstīt “maznozīmīgāku” šķirņu olīvkoku audzes, ja vien tiek ievērota produkta specifikācijā noteiktā minimālā procentuālā daļa.

Papildus tam to galveno šķirņu sarakstā, pie kurām jāpieder vismaz 80 % olīvkoku, kas piemēroti ar ACVN “Chianti Classico” apzīmētās olīveļļas ražošanai, ir iekļauta šķirne “Leccio del Corno”, kura cēlusies un atklāta apgabala saimniecībā, kas atrodas San Casciano Val di Pesa pašvaldības teritorijā. Šķirnes “Leccio del Corno” eļļas īpašības ir ļoti līdzīgas tās eļļas īpašībām, ko iegūst no galvenajām šķirnēm, proti, tai piemīt intensīvas augļu notis un izteikti rūgtena un sīva garša.

Šo papildinājumu pamato gadiem veiktas analīzes, kas liecina, ka ar ACVN “Chianti Classico” apzīmētās eļļas vidējais organoleptiskais profils un šķirnes “Leccio del Corno” eļļas vidējais organoleptiskais profils, kā arī šķirnes “Leccio del Corno” eļļas ķīmiskās un fizikālās īpašības pilnībā atbilst ar ACVN “Chianti Classico” apzīmētā produkta īpašībām.

— Šis grozījums attiecas uz produkta specifikācijas 5. punktu par ražu.

Redakcija

“Saražotās eļļas daudzums nedrīkst pārsniegt 650 kg/ha no olīvu plantācijām, kurās koku blīvums nav mazāks par 200 kokiem. Ja blīvums ir mazāks, produkcijas daudzums nedrīkst pārsniegt 3,25 kg no viena koka. Šī robežvērtība nedrīkst pārsniegt 2 kg eļļas no viena koka plantācijās, kuru blīvums pārsniedz 500 koku uz hektāru.”

ir jāaizstāj ar šādu:

“Olīvu raža nedrīkst pārsniegt: 20 kg no viena koka audzēs, kuru biezība nepārsniedz 250 augus uz hektāru un vienu saimniecības vienību; 12 kg no viena koka audzēs, kuru biezība ir 251 līdz 500 koki uz hektāru un vienu saimniecības vienību; 8 kg no viena koka audzēs, kuru biezība pārsniedz 501 koku uz hektāru un vienu saimniecības vienību. Jebkurā gadījumā saimniecības maksimālais eļļas iznākums no 100 kg olīvu nedrīkst pārsniegt 20 %. Šīs robežvērtības jāievēro arī attiecībā uz olīvām, kas iegūtas no vairāk nekā vienas saimniecības vienības sajauktām partijām. Noteiktais iznākums ir vidējais pārstrādātās partijas iznākums.”

Ar šā panta grozījumu olīveļļa tiek “aizstāta” ar olīvām, norādot trīs stādījumu biezības klases, kas jau ir minētas 5. punktā, de facto neieviešot ierobežojumus vai nepalielinot olīveļļas ražošanas vienību ražīgumu.

Šā grozījuma mērķis ir atvieglot olīvu audzētāju pārbaužu veikšanu.

— Šis grozījums attiecas uz produkta specifikācijas 7. punktu par ražas novākšanas un uzglabāšanas noteikumiem.

Redakcija

“Olīvas ir jānoplūc tieši no koka, vajadzības gadījumā jāsavāc tīklos vai audeklos un jāpārvadā un jāuzglabā kraujamajās kastēs ar ventilācijas caurumiem piecās pusēs, ne vairāk kā 30 cm biezā kārtā, perforētās redeļu kastēs vai ratiņos. Nepieciešamības gadījumā tās jātur piemērotā vēsumā, labi vēdinātās telpās ne vairāk kā trīs dienas no ražas novākšanas brīža. Uz eļļas spiestuvi olīvas jātransportē tajās pašās kastēs vai citās piemērotās tvertnēs. Nedrīkst izmantot somas vai maisus. Ja izmanto redeļu kastes un/vai ratiņus, olīvas jātransportē uz eļļas spiestuvi tajā pašā dienā, kad tās novāktas. Pirms spiešanas eļļas spiestuvēs olīvas ir jāuzglabā tādās telpās un tvertnēs, kas saglabā to raksturīgās īpašības. Spiešanai ir jānotiek 24 stundu laikā kopš nogādāšanas eļļas spiestuvē, kurai ir jāatrodas specifikācijas 3. punktā minētajā teritorijā un jābūt piemērotām saskaņā ar 8. punktā izklāstītajiem nosacījumiem.”

ir jāaizstāj ar šādu:

“Olīvas jānovāc tieši no koka, vajadzības gadījumā savācot uz tīkliem vai audekliem, un jātransportē un jāuzglabā kastēs, kas kraujamas cita virs citas un kam ir 5 perforētas puses, ne vairāk kā 30 cm biezās kārtās, vai perforētās redeļu kastēs, vai ratiņos. Olīvas jāuzglabā piemērotās vēsās, vēdināmās telpās ne ilgāk kā trīs dienas pēc ražas novākšanas. Transportēšanu uz eļļas spiestuvi var veikt tajās pašās kastēs vai citos piemērotos traukos. Maisu vai saiņu izmantošana ir aizliegta. Uzglabāšanai spiestuvē pirms spiešanas jānotiek telpās un traukos, kas garantē produkta kvalitātes īpašības. Ja ražas novākšanai izmanto redeļu kastes un/vai ratiņus, olīvas jātransportē uz eļļas spiestuvi tajā pašā dienā, kad tās novāktas. Olīvas jāpārstrādā 24 stundu laikā pēc nogādāšanas eļļas spiestuvēs, kurām jāatrodas šīs produkta specifikācijas 3. punktā minētajā teritorijā un jābūt piemērotām saskaņā ar 8. punktā izklāstītajiem nosacījumiem.”

Lai teikumu padarītu skaidrāku, pēc vārdiem “30 cm biezās kārtās” ir iekļauts vārds “vai”.

Priekšpēdējās rindkopas pievienošanas mērķis ir precizēt, ka, par novākto olīvu uzglabāšanas traukiem izmantojot redeļu kastes vai ratiņus, olīvu transportēšanai uz spiestuvi jānotiek tajā pašā dienā, kad tās novāktas. Šīs izmaiņas ir vajadzīgas, lai nodrošinātu, ka olīvas, kas, visticamāk, tiks bojātas, tiek ātri pārstrādātas.

— Šis grozījums attiecas uz produkta specifikācijas 8. punktu par metodi pārstrādei eļļā un eļļas partiju veidošanu.

Redakcija

“Kad olīvas nomazgātas ar istabas temperatūras ūdeni, ir jāveic “Chianti Classico” eļļas ekstrakcija, izmantojot drošas un atbilstošas mehāniskas un fiziskas metodes, kurās olīvu apstrādes iekārtu temperatūra procesa laikā nedrīkst pārsniegt 27 °C.”

ir jāaizstāj ar šādu:

“Kad olīvas ir notīrītas ar ūdeni — ar gaisu vai bez gaisa — apkārtējās vides temperatūrā, ir jāveic “Chianti Classico” eļļas ekstrakcija, izmantojot drošas un atbilstošas mehāniskas un fiziskas metodes. Ekstrakcijas iekārtu temperatūra procesa laikā ir jākontrolē, lai tā nepārsniegtu 27 °C.”

Šis papildinājums ir vajadzīgs, lai precizētu, ka tīrīšanas posmā var izmantot gan ūdeni, gan gaisu.

Saikne

— Šis punkts nav grozījums tiešā nozīmē. Punkta par saikni produkta specifikācijā nav, tas ir tikai publicētajā vienotajā dokumentā. Tāpēc vienotā dokumenta teksts ir jāiekļauj īpašā specifikācijas punktā.

Specifikācijā iekļaujamais teksts ir šāds:

“Saikne 18. punkts Apgabalā valda savdabīgs klimats un īpaši hidroģeoloģiskie apstākļi, un tam kopš XIV gadsimta ir skaidri noteiktas ģeogrāfiskās robežas. Zemesgabalu un klimata ziņā ražošanas apgabals ir samērā viendabīgs, un tam raksturīgi silti un sausi rudeņi, ko nomaina skarbas ziemas. Dabas videi kopumā raksturīgas īpašības, kas ļauj audzēt olīvkoku kultūru to dabiskā izplatības areāla galējā apgabalā; šie faktori ir ietekmējuši un joprojām ietekmē augļu aizmešanās un olīvu nobriešanas procesus. Saskaņā ar šajā apgabalā izsenis lietotiem agrotehniskajiem paņēmieniem augļus, pirms tie sasnieguši fizioloģisko gatavību, novāc tieši no koka. Vides siltuma režīma apstākļi ietekmē arī vietējo lauksaimnieku izvēli olīvkoku vainaga veidošanā (parasti veido retinātu vai kausveida vainagu), kas ļauj zarotnei augt plašumā, lai nodrošinātu labāku siltuma un gaismas sadali tajā; tie ir faktori, kas ietekmē olīvkoku attīstību ik gadu, kaut arī šie laikposmi ir neilgi. Neapstrādāto augstākā labuma olīveļļu “Chianti Classico” iegūst no Toskānā tradicionāli audzētu šķirņu olīvām, un tā izceļas ar garšas buķeti, ko tai piešķir īpaši šīm olīvām raksturīgais rūgtenums un sīvums apvienojumā ar augļainuma niansēm, kas uztveramas arī ar ožu. Neapstrādātās augstākā labuma olīveļļas “Chianti Classico” ķīmiskās un organoleptiskās īpašības saistītas ar ražošanas apgabala klimatiskajiem apstākļiem, kas tieši ietekmē fenolu sastāvu un daudzumu, ar garšas orgāniem sajūtamā rūgtenuma un sīvuma pakāpi un augļainuma intensitāti. Ņemot vērā nepieciešamību pasargāt augļus no pirmajām rudens salnām, olīvas tradicionāli novāc agri (proti, pirms to ienākšanās beigām). Kaut arī šī prakse ir par iemeslu tam, ka olīveļļas iznākums ir mazāks, tā ļauj novākt olīvas, kad polifenolu saturs tajās vēl ir augsts, un tāpēc pastiprina rūgtenuma un sīvuma garšas nianses, pēc kurām var atpazīt “Chianti Classico” eļļu. Turklāt krasu temperatūras svārstību dēļ, kādas šim apgabalam raksturīgas rudenī, neapstrādātā augstākā labuma olīveļļa “Chianti Classico” izceļas arī ar skaidri izteiktu augļainuma aromātu. Konkrētāku atpazīstamību apgabalam piešķīra 1716. gadā hercoga Kozimo III izdots dekrēts, kurā tika noteiktas apgabala pašreizējās robežas, atzīstot tā vērtīgumu un vīna un olīvu ražošanas raksturīgās īpatnības, — sava veida ACVN vēl ilgi pirms šā jēdziena radīšanas. Izsmeļošajā teorētiskajā un praktiskajā G. Tavanti 1819. gada apcerējumā par olīvām bija uzskaitītas galvenās Chianti Classico reģionā audzētās šķirnes.”

Marķējums

— Šis grozījums attiecas uz produkta specifikācijas 17. punktu “Nosaukums un noformējums” un vienotā dokumenta 3.6. punktu.

Otrajā rindā vārdi “tiesību aktos” un “tirdzniecības standartos” ir aizstāti ar piemērotākiem vārdiem, proti, “pašreizējos tiesību aktos”.

Svītrots vārds “tūlīt”, kas norāda, ka vārdiem “Denominazione di Origine Protetta” [“aizsargāts cilmes vietas nosaukums”] jāatrodas tieši aiz nosaukuma, un ir atļauts izmantot akronīmu “DOP” [ACVN].

Redakcija

“Papildus informācijai, kas parasti tiek prasīta likumā un tirdzniecības praksē, uz trauka etiķetes jābūt norādītiem vārdiem “Olio Extravergine di Oliva Chianti Classico”, aiz kuriem tūlīt seko vārdi “Denominazione di Origine Protetta”, kā arī skaidrā un neizdzēšamā veidā jābūt norādītam ražošanas gadam, saskaņā ar šīs produkta specifikācijas 6. punktu. Nosaukumam nedrīkst pievienot nekādu aprakstu, kas nav īpaši paredzēts produkta specifikācijā. Taču drīkst iekļaut apzīmējumus, kas norāda ražotāju grupas, uzņēmumu nosaukumus, nekustamos īpašumus vai lauku saimniecības un vietu nosaukumus, kur olīvas patiesi ir audzētas. Nosaukumam jābūt norādītam uz etiķetes ar skaidriem, neizdzēšamiem burtiem un pietiekami spilgtā krāsā, kas krasi atšķiras no etiķetes pamatkrāsas. Jebkuras papildu informācijas grafiskās rakstzīmes nedrīkst pārsniegt 50 % no nosaukuma rakstzīmju izmēra.”

ir jāaizstāj ar šādu:

“Līdztekus parastajai pašreizējos tiesību aktos paredzētajai informācijai uz iepriekšējā punktā minēto trauku etiķetes jābūt norādei “Olio Extravergine di Oliva Chianti Classico” [“Neapstrādāta augstākā labuma olīveļļa “Chianti Classico””] un vārdiem “Denominazione di Origine Protetta” [“Aizsargāts cilmes vietas nosaukums”] vai akronīmam “DOP” [“ACVN”], kā arī ražošanas gadam, kas norādīts ar skaidrām un neizdzēšamām rakstzīmēm, saskaņā ar šīs produkta specifikācijas 6. punktu.”

Nosaukumam aizliegts pievienot jebkādu slavinošu apzīmējumu, kas nav skaidri paredzēts šajā produkta specifikācijā. Taču drīkst iekļaut zīmes, kas norāda ražotāju grupas un to uzņēmumu, īpašumu vai lauku saimniecību nosaukumus un vietu nosaukumus, kur olīvas patiesi ir audzētas.

Nosaukumam etiķetē jābūt norādītam ar skaidriem, neizdzēšamiem burtiem un tādā krāsā, kas krasi atšķiras no etiķetes pamatkrāsas. Jebkuras citas informācijas grafisko rakstzīmju izmērs nedrīkst pārsniegt 50 % no aizsargātā nosaukuma rakstzīmju izmēra.”

Šo izmaiņu mērķis ir nodrošināt, ka minēto vārdu ievietošanas veidu var pielāgot etiķetes veidam.

Laišana tirgū, iepakojuma veidi, pārbaudes

Laišana tirgū

— Šis grozījums attiecas uz produkta specifikācijas 13. punktu; šī informācija ir iekļauta arī vienotā dokumenta 3.5. punktā par laišanas tirgū laiku un pudeļu pildīšanas termiņu.

Redakcija

““Chianti Classico” eļļu var pildīt pudelēs līdz 31. oktobrim tajā gadā, kas seko pēc tās ražošanas gada, un laist tirgū līdz nākamā gada februārim. “Chianti Classico” eļļas ražošanas gadam ir jābūt skaidri norādītam uz etiķetes.”

ir jāaizstāj ar šādu:

“Eļļu “Chianti Classico” var pildīt pudelēs līdz 31. janvārim otrajā gadā pēc ražošanas gada. Eļļas “Chianti Classico” ražošanas gadam vienmēr ir jābūt skaidri norādītam etiķetē.”

Ir ierosināts svītrot prasību attiecībā uz eļļas laišanu tirgū (t. i., iepakotāja veiktu pārdošanu) līdz 28. februārim, jo ir pierādīts, ka šis ierobežojums ir pārmērīgs un ierobežo uzņēmējdarbību. Katrā ziņā pareizu informāciju patērētājam garantē pienākums etiķetē skaidri norādīt gadu un, galvenais, eļļas “izlietot līdz” datumu. Ir arī ierosināts par pudelēs pildīšanas termiņu noteikt 31. janvāri otrajā gadā pēc ražas novākšanas gada.

Eļļa pēc savas būtības un mūsu situācijā daudz labāk saglabājas neiepakota, nekā sapildīta pudelēs. Tāpēc ražotāji parasti dod priekšroku pildīšanai pudelēs tad, kad ir saņēmuši pasūtījumus, un cenšas līdz minimumam samazināt krājumos esošo eļļas pudeļu vai kārbu skaitu. Tas tiek darīts, lai saglabātu produkta svaigumu un kvalitāti.

Tāpēc, ņemot vērā iepriekš aprakstīto, nolūkā atrisināt problēmas, kas saistītas ar eļļas ar ACVN “Chianti Classico” saglabāšanu un tirdzniecību, kā arī nolūkā novērst šādas problēmas nākotnē, un ņemot vērā to, ka ar ACVN “Chianti Classico” apzīmētās eļļas etiķetē jebkurā gadījumā jābūt norādītam “izlietot līdz” datumam, uzskatām, ka ir lietderīgi par jauno termiņu pildīšanai pudelēs noteikt 31. janvāri otrajā gadā pēc ražas novākšanas gada.

— Šis grozījums attiecas uz specifikācijas 15. punktu par jauno termiņu pildīšanai pudelēs attiecībā uz tādas eļļas uzglabāšanas veidiem, kurai netiek veikta dzidrināšanas filtrācija.

Redakcija

“Atkāpjoties no šā punkta pirmās daļas, specifikācijā paredzētajiem noteikumiem atbilstīgo eļļu var pildīt pudelēs līdz 31. oktobrim nākamajā gadā pēc olīvu ražas novākšanas, ja šo eļļu dzidrināšanas nolūkā filtrē līdz ražošanas gada 31. decembrim un jebkurā gadījumā līdz sertifikācijas pieteikuma iesniegšanas datumam.”

ir jāaizstāj ar šādu:

“Atkāpjoties no šā punkta pirmās daļas, specifikācijā paredzētajiem noteikumiem atbilstīgo eļļu var pildīt pudelēs līdz 31. janvārim otrajā gadā pēc olīvu ražas novākšanas, ja šo eļļu dzidrināšanas nolūkā filtrē līdz ražošanas gada 31. decembrim un jebkurā gadījumā līdz sertifikācijas pieteikuma iesniegšanas datumam.”

Par pudelēs pildīšanas termiņu ir ierosināts noteikt 31. janvāri otrajā gadā pēc ražas novākšanas gada.

Šis grozījums izriet no iepriekš minētā 13. punkta grozījuma.

Svītrotais teikums ir šāds:

“Ja eļļai līdz ražas novākšanas gada 31. decembrim nav veikta tūlītēja filtrēšana dzidrināšanas nolūkā, tā jāuzglabā arī inertas gāzes vidē.”

Tiek ierosināts svītrot prasību par nefiltrētas eļļas uzglabāšanu inertas gāzes vidē, vienlaikus saglabājot iepakošanas termiņu — 45 dienas no sertifikācijas datuma.

Nefiltrēta eļļa, ko uzglabā inertas gāzes vidē, atšķirībā no nefiltrētas eļļas, kuru glabā vidē bez gāzes, savas īpašības saglabā. Tomēr tiek uzskatīts, ka prasība operatoriem iepildīt eļļu pudelēs 45 dienu laikā no sertifikācijas dienas var nodrošināt visaptverošu aizsardzību patērētājiem. Ja iepildīšana pudelēs nenotiek 45 dienu laikā, ir jāatkārto ķīmiskās un organoleptiskās pārbaudes.

Iepakojuma veidi

— Grozīts specifikācijas 16. punkts un vienotā dokumenta 3.5. punkts.

Pašreizējā redakcija:

“Eļļa Chianti Classico ir jāfasē tās ražošanas apgabalā, izmantojot noteikta tilpuma stikla vai metāla traukus, bet nepārsniedzot piecu (5) litru lielu nominālo tilpumu. Pieļaujamas arī stikla, metāla vai polietilēntereftalāta (PET) materiāla fasējuma vienības, kuru tilpums ir mazāks par 100 ml, ja vien to iepakojums ļauj ievērot spēkā esošo tiesību aktu prasības attiecībā uz kopējo tilpumu. Traukiem jābūt hermētiski noslēgtiem ar tādu ierīci, lai bez garantijas zīmoga salaušanas fasējumu nevarētu atvērt.”

ir jāaizstāj ar šādu:

“Eļļa“Chianti Classico” jāiepako 3. punktā minētajā ražošanas apgabalā traukos, kuri izgatavoti no tiesību aktos atļautajiem materiāliem un kuriem ir tiesību aktos atļautais tilpums. Iepakojumam jābūt aizvērtam saskaņā ar tiesību aktiem, un uz tā jābūt garantijas zīmogam. Uz traukiem, kuru tilpums ir mazāks nekā 100 ml, tilpumu var nenorādīt.”

Tiek ierosināts atļaut dažādu materiālu un tilpumu trauku izmantošanu, lai operatori varētu labāk reaģēt uz tirgus prasībām.

Šis grozījums arī nodrošina, ka operatori var piestiprināt garantijas zīmogu piemērotākajā veidā atkarībā no trauka veida.

Pārbaudes

— Produkta specifikācijā ir iekļauts īpašs punkts par pārbaudēm. Tajā ietverta visa informācija par kontroles struktūru.

Jaunais punkts ir izteikts šādā redakcijā:

“Pārbaudes 19. punkts Produkta atbilstību produkta specifikācijai kontroles struktūra pārbauda saskaņā ar spēkā esošajiem ES tiesību aktiem. Atbildīgā kontroles struktūra ir “Valoritalia Srl”, kuras juridiskā adrese ir Via Piave 24, 00187 Rome, Tālr. +390645437975; Fakss +390645438908; E-pasts: info@valoritalia.it.”

VIENOTAIS DOKUMENTS

“Chianti Classico”

ES Nr.: PDO-IT-0108-AM03 — 20.3.2019

ACVN (X) AĢIN ( )

1. Nosaukums vai nosaukumi [ACVN vai AĢIN]

“Chianti Classico”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids [norādīts XI pielikumā]

1.5. grupa. Eļļa un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

“Chianti Classico” ir neapstrādāta augstākā labuma olīveļļa, kurai brīdī, kad to laiž tirgū, piemīt turpmāk norādītās īpašības.

Ķīmiskais novērtējums:

a) skābums (izteikts oleīnskābē): ≤ 0,5 %;

b) maksimālais peroksīda skaitlis: 12 (mekv. skābekļa);

c) oleīnskābes saturs: > 72 %;

d) kopējais polifenolu saturs: augstāks par 150 ppm;

e) alfa-tokoferolu saturs: augstāks par 140 ppm.

Organoleptiskais novērtējums:

eļļai:

— jābūt tumši zaļā līdz zaļā krāsā ar zeltainu nokrāsu,

— jāpiemīt augļainam aromātam, kas raksturīgs olīveļļai.

Vērtēšanas komisijas aizpildītajā apraksta veidlapā jābūt šādiem rezultātiem:

a) zaļu augļu garša: 3–8;

b) rūgtums: 2–8;

c) sīvums: 2–8.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Neapstrādātai augstākā labuma olīveļļai “Chianti Classico” jābūt ražotai no olīvām, kas iegūtas no tādiem reģistrētiem olīvkokiem, no kuriem vismaz 80 % jebkurā saimniecībā pieder pie šķirnes “Frantoio”, “Correggiolo”, “Moraiolo”, “Leccino”, “Leccio del Corno” (pie kādas no tām vai visām), un ne vairāk kā 20 % olīvu var piederēt pie citām vietējām šķirnēm, kurām vienmēr jābūt reģistrētām Toskānas olīvkoku dīgļplazmas reģistrā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem ražošanas procesa posmiem, audzēšanai, ražas novākšanai un eļļas spiešanai, ir jānotiek vienīgi 4. punktā minētajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Eļļu “Chianti Classico” var pildīt pudelēs līdz 31. janvārim otrajā gadā pēc ražošanas gada. Etiķetē vienmēr jābūt skaidri norādītam ražošanas gadam.

Neapstrādātā augstākā labuma olīveļļa “Chianti Classico” jāiepako 4. punktā minētajā ražošanas apgabalā traukos, kuri izgatavoti no tiesību aktos atļautajiem materiāliem un kuriem ir tiesību aktos atļautais tilpums. Iepakojumam jābūt aizvērtam saskaņā ar tiesību aktiem, un uz tā jābūt garantijas zīmogam. Uz traukiem, kuru tilpums ir mazāks nekā 100 ml, tilpumu var nenorādīt.

Neapstrādātās augstākā labuma olīveļļas “Chianti Classico” iepakošana jāveic ražošanas ģeogrāfiskajā apgabalā, lai labāk garantētu produkta izcelsmes kontroli un nepieļautu, ka šīs olīveļļas pārvadāšana bez taras izraisa 3.2. punktā noteikto raksturīgo īpašību mazināšanos vai zudumu, jo īpaši neapstrādātai augstākā labuma olīveļļai “Chianti Classico” piemītošās tipiskās rūgtenuma un sīvuma nianses, ko nosaka fenola antioksidantu saturs un aromātisko vielu sastāvs un saturs. Gaisa skābekļa iedarbība pārliešanas, sūknēšanas, pārvadāšanas un izliešanas laikā var radīt 3.2. punktā aprakstīto neapstrādātās augstākā labuma olīveļļas “Chianti Classico” specifisko īpašību zudumu, kurš būtu vēl lielāks, ja eļļas iepildīšanu pudelēs veiktu ārpus noteiktā apgabala, jo tad minētās darbības būtu jāveic biežāk.

3.6. Ar reģistrēto nosaukumu apzīmētā produkta marķēšanas īpašie noteikumi

Līdztekus parastajai pašreizējos tiesību aktos paredzētajai informācijai uz trauku etiķetes jābūt norādei “Olio Extravergine di Oliva Chianti Classico” [“Neapstrādāta augstākā labuma olīveļļa “Chianti Classico””] un vārdiem “Denominazione di Origine Protetta” [“Aizsargāts cilmes vietas nosaukums”] vai akronīmam “DOP” [“ACVN”], kā arī ražošanas gadam, kas norādīts ar skaidrām un neizdzēšamām rakstzīmēm.

Nosaukumam aizliegts pievienot jebkādu slavinošu apzīmējumu, kas nav skaidri paredzēts šajā produkta specifikācijā. Taču drīkst iekļaut zīmes, kas norāda ražotāju grupas un to uzņēmumu, īpašumu vai lauku saimniecību nosaukumus un vietu nosaukumus, kur olīvas patiesi ir audzētas.

Nosaukumam etiķetē jābūt norādītam ar skaidriem, neizdzēšamiem burtiem un tādā krāsā, kas krasi atšķiras no etiķetes pamatkrāsas. Jebkuras papildu informācijas grafiskās rakstzīmes nedrīkst pārsniegt 50 % no aizsargātā nosaukuma rakstzīmju izmēra.

4. Ģeogrāfiskā apgabala īsa definīcija

Eļļas “Chianti Classico” ražošanas apgabals aptver šādu pašvaldību administratīvo teritoriju Sjēnas [Siena] un Florences [Firenze] provincē: Castellina in Chianti, Gaiole in Chianti, Greve in Chianti un Radda in Chianti pilnībā, bet Barberino-Tavarnelle, Castelnuovo Berardenga, Poggibonsi un San Casciano in Val di Pesa — daļēji.

Šis apgabals sakrīt ar vīna “Chianti Classico” ražošanas apgabalu, kas noteikts starpministriju 1932. gada 31. jūlija Dekrētā, kurš 1932. gada 9. septembrī publicēts Itālijas Republikas Oficiālā Vēstneša [Gazzetta Ufficiale della Repubblica Italiana] 209. numurā.

5. Saikne ar ģeogrāfisko apgabalu

Ģeogrāfiskā apgabala specifika

Apgabalā valda savdabīgs klimats un īpaši hidroģeoloģiskie apstākļi, un tam kopš XIV gadsimta ir skaidri noteiktas ģeogrāfiskās robežas.

Zemesgabalu un klimata ziņā ražošanas apgabals ir samērā viendabīgs, un tam raksturīgi silti un sausi rudeņi, ko nomaina skarbas ziemas. Dabas videi kopumā raksturīgas īpašības, kas ļauj audzēt olīvkoku kultūru to dabiskā izplatības areāla galējā apgabalā; šie faktori ir ietekmējuši un joprojām ietekmē augļu aizmešanās un olīvu nobriešanas procesus.

Saskaņā ar šajā apgabalā izsenis lietotiem agrotehniskajiem paņēmieniem augļus, pirms tie sasnieguši fizioloģisko gatavību, novāc tieši no koka.

Vides siltuma režīma apstākļi ietekmē arī vietējo lauksaimnieku izvēli olīvkoku vainaga veidošanā (parasti veido retinātu vai kausveida vainagu), kas ļauj zarotnei augt plašumā, lai nodrošinātu labāku siltuma un gaismas sadali tajā; tie ir faktori, kas ietekmē olīvkoku attīstību ik gadu, kaut arī šie laikposmi ir neilgi.

Produkta specifika

Neapstrādāto augstākā labuma olīveļļu “Chianti Classico” iegūst no Toskānā tradicionāli audzētu šķirņu olīvām, un tā izceļas ar garšas buķeti, ko tai piešķir īpaši šīm olīvām raksturīgais rūgtenums un sīvums apvienojumā ar augļainuma niansēm, kas uztveramas arī ar ožu.

Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Neapstrādātās augstākā labuma olīveļļas “Chianti Classico” ķīmiskās un organoleptiskās īpašības saistītas ar ražošanas apgabala klimatiskajiem apstākļiem, kas tieši ietekmē fenolu sastāvu un daudzumu, ar garšas orgāniem sajūtamā rūgtenuma un sīvuma pakāpi un augļainuma intensitāti.

Ņemot vērā nepieciešamību pasargāt augļus no pirmajām rudens salnām, olīvas tradicionāli novāc agri (proti, pirms to ienākšanās beigām). Kaut arī šī prakse ir par iemeslu tam, ka olīveļļas iznākums ir mazāks, tā ļauj novākt olīvas, kad polifenolu saturs tajās vēl ir augsts, un tāpēc pastiprina rūgtenuma un sīvuma garšas nianses, pēc kurām var atpazīt “Chianti Classico” eļļu. Turklāt krasu temperatūras svārstību dēļ, kādas šim apgabalam raksturīgas rudenī, neapstrādātā augstākā labuma olīveļļa “Chianti Classico” izceļas arī ar skaidri izteiktu augļainuma aromātu.

Konkrētāku atpazīstamību apgabalam piešķīra 1716. gadā hercoga Kozimo III izdots dekrēts, kurā tika noteiktas apgabala pašreizējās robežas, atzīstot tā vērtīgumu un vīna un olīvu ražošanas raksturīgās īpatnības, — sava veida ACVN vēl ilgi pirms šā jēdziena radīšanas. Izsmeļošajā teorētiskajā un praktiskajā G. Tavanti 1819. gada apcerējumā par olīvām bija uzskaitītas galvenās “Chianti Classico” reģionā audzētās šķirnes.

Atsauce uz produkta specifikācijas publikāciju

Ar ražošanas specifikācijas pilno tekstu var iepazīties šādā interneta vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 343, 14.12.2012., 1. lpp.